את העונה ליוו המנהל המוזיקלי גרשון פריישטט ותזמורתו.
עונה שלישית (2021-2020).
העונה השלישית עלתה לשידור ב-12 בספטמבר 2020. צוות השופטים הוא: יובל סטופל, קובי ברומר, עדי רן, ואביעד גיל. במהלך העונה החליפו לעיתים את חלק מהשופטים האומנים: דוד פדידה, נתנאל לייפר ואופיר סובול. בגמר השתתף כשופט אורח שולי רנד.
שלבי התחרות.
בעונה זו שלב האודישנים עבר מיתוג מחודש. ההנחיה באולפן נמסרה כל פעם לשופט אחר, והמנחה בין המעברונים הוא מנחם טוקר.
העלאת המתמודד לשלב הבא נמדדת על פי כמות ה 'געוואלדיג' (לייק) או 'גיוועלד' (דיסלייק).
בכל מצב של שוויון בקולות השופטים ניתנת זכות ההכרעה למפיק המוזיקלי - שמלווה את ביצועי המתמודדים עם הפסנתר - אהרל'ה נחשוני.
השלב הבא נקרא שלב אולפן החזרות, שצולם באולפני גל קול בבני ברק, בו, בכל פרק, מתוך עשרה מתמודדים עולים שלושה על ידי השופטים ועוד אחד רביעי על ידי המאזינים שמדרגים. בשלב זה המנחה מנחם טוקר חזר להנחות עם השופטים באולפן. השופטים בשלב זה נותנים לכל מתמודד ציון מאחת עד עשר ושלושת המתמודדים עם הציון הגבוה ביותר בכל תוכנית עולים בצורה אוטומטית. המאזינים מצביעים למתמודד אחד בטלפון או באתר ובתוכנית הבאה מפורסם שמו של העולה הרביעי לשלב הבא - ההופעות החיות.
השלב הבא נקרא שלב ההופעות החיות שצולם בהיכל התרבות בתל אביב, בו, בכל פרק, מתוך שמונה מתמודדים עולים ארבעה על ידי השופטים ועוד אחד חמישי על ידי המאזינים שמדרגים.
השופטים בשלב זה נותנים לכל מתמודד ציון מאחת עד עשר וארבעת המתמודדים עם הציון הגבוה ביותר בכל תוכנית עולים בצורה אוטומטית. המאזינים מצביעים למתמודד אחד בטלפון או באתר ובתוכנית הבאה מפורסם שמו של העולה החמישי לשלב הבא - החברותא.
השלב הבא נקרא שלב החברותא והוא מצולם בהיכל התרבות בתל אביב, בו, בכל פרק, מתוך 10 עשרה מתמודדים ששרים חמישה דואטים, עולים חמישה על ידי השופטים ועוד אחד שישי על ידי המאזינים שמדרגים.
השופטים בשלב זה מעלים בכל דואט מתמודד אחד לשלב הבא וחמשת המתמודדים שקיבלו את רוב הקולות מהשופטים עולים לשלב הבא. במקרה של שוויון בין ארבעת השופטים - שני המתמודדים מבצעים ביצוע קצר של עד 2 דקות עם הפסנתרן - אהרל'ה נחשוני, ואז השופטים שוב מדרגים את שניהם ומי שקיבל את מירב הקולות עולה לשלב הבא. אם לאחר 2 הביצועים נוצר שוב מקרה של שוויון - המפיק המוזיקלי אהרל'ה נחשוני קובע מי מהשניים יעלה לשלב הבא. המאזינים מצביעים למתמודד אחד בטלפון או באתר ובתוכנית הבאה מפורסם שמו של העולה השישי לשלב הבא - רבע הגמר.
השלב הבא נקרא שלב רבע הגמר שצולם בהיכל התרבות בתל אביב, בו, בכל פרק, מתוך שמונה מתמודדים עולים ארבעה על ידי השופטים.
השלב הבא נקרא שלב חצי הגמר שצולם בהיכל התרבות בתל אביב, בו, מתוך שמונה מתמודדים עולים שלושה על ידי השופטים ועוד אחד רביעי על ידי המאזינים שמדרגים. בפועל מה שקרה הוא שהמתמודדים במקום השלישי והרביעי קיבלו ציון שווה. ההפקה החליטה כי כל הארבעה יעלו לגמר, ועוד אחד חמישי על ידי המאזינים והצופים שמדרגים.
שלב הגמר של התחרות שודר בשידור חי ממתחם דיזיין סיטי במישור אדומים, כאשר לשלב הגיעו חמישה מתמודדים שביצעו שירים אל מול השופטים והצופים: שמואל הררי, נתנאל ברדא, נהוראי אריאלי, יהוידע שחר ורפאל אוזן. בשלב השיפוט הראשון הודח המתמודד שמואל הררי. ארבעת הנותרים ביצעו שירים נוספים ובשלב השיפוט השני הודח המתמודד נתנאל ברדא. בשלב הסופי התמודדו יהוידע שחר, נהוראי אריאלי ורפאל אוזן. אריאלי הגיע למקום השלישי, שחר למקום השני ורפאל אוזן זכה במקום הראשון.
את העונה ליוו אהרל'ה נחשוני ותזמורתו.
נחמן מהורודנקה
זאב וולף מזברז'
גמר גביע אירופה לאלופות 1969
גמר גביע אירופה לאלופות 1969 התקיים באצטדיון סנטיאגו ברנבאו במדריד, ספרד ב-28 במאי 1969, ובו נקבע כי הזוכה בטורניר גביע אירופה לאלופות לעונת היא מילאן האיטלקית, שניצחה במשחק את אייאקס אמסטרדם ההולנדית בתוצאה 4-1. משחק הגמר נעל את המהדורה ה-14 של גביע אירופה לאלופות.
הייתה זו זכייתה השנייה של מילאן בתואר, בהופעתה השלישית בתולדותיה לגמר המפעל. היא הפסידה בהופעתה הראשונה בגמר 3-2 לריאל מדריד ב-1958, וניצחה 2-1 את בנפיקה ליסבון ב-1963. הייתה זו זכייה רביעית של קבוצה איטלקית בתואר, אחרי זכיותיהן של מילאן ואינטר מילאנו (פעמיים). מנגד, אייאקס הייתה לקבוצה ההולנדית הראשונה בהיסטוריה שמעפילה למשחק גמר גביע אירופה.
שתי הקבוצות העפילו לטורניר בזכות זכייתן באליפות המקומית לעונת . מילאן זכתה באליפות איטליה בפער ניכר מיריבותיה, לאחר שהקדימה את נאפולי בתשע נקודות בראש הטבלה. אייאקס זכתה באליפות הולנד בפעם השלישית ברציפות, לאחר שהקדימה את פיינורד בפער של שלוש נקודות בראש הטבלה.
הסנטיאגו ברנבאו חזר לארח את גמר גביע אירופה בפעם השנייה בתולדות האצטדיון, ולראשונה מאז 1957. המשחק נפתח עם שער מוקדם של פיירינו פראטי לאחר שבע דקות. פראטי קבע את תוצאת המחצית כשהשלים צמד בדקה הארבעים והעלה את מילאן ליתרון 2-0. וליבור ואסוביץ' החזיר את אייאקס למשחק עם פנדל מדויק, אך אנג'לו סורמני קבע 3-1 ופראטי השלים שלושער וקבע את תוצאת המשחק, 4-1 למילאן בסיום.
הדרך אל הגמר.
מילאן.
מילאן פתחה את הטורניר מול מאלמה השוודית. במשחק הראשון הפתיעה מאלמה את מילאן וגברה עליה 2-1. מאלמה הגדילה לעשות ועלתה ליתרון ראשון במשחק בסן סירו, אך מילאן חזרה עם ארבעה שערים (צמד לפיירינו פראטי), ניצחה 4-1 והמשיכה לשלב הבא בזכות 5-3 בסיכום שני המשחקים.
החלטתה של אופ"א להגריל את קבוצות אירופה המזרחית אחת מול השנייה בסיבוב הראשון, הביאה לפרישתן של חלקן מהטורניר. עקב כך, בשלב שמינית הגמר קיבלו שתי קבוצות כרטיס חופשי לשלב הבא. מילאן, יחד עם בנפיקה ליסבון, זכו להמשיך לרבע הגמר מבלי ששיחקו.
מילאן חזרה לשחק בשלב רבע הגמר, כשפגשה את סלטיק הסקוטית. במשחק הראשון התארחה סלטיק בסן סירו, והצליחה לחלץ שוויון 0-0 בסיום. ההכרעה עברה לסלטיק פארק, ושם כבש פראטי כבר לאחר 12 דקות את השער היחיד בסדרה, שהעלה את מילאן לחצי הגמר.
בשלב חצי הגמר הוגרלה מילאן לפגוש את אלופת אירופה המכהנת, מנצ'סטר יונייטד האנגלית. במשחק הראשון בסן סירו גברה מילאן 2-0 על האלופה משערים של אנג'לו סורמני וקורט האמרין, והשיגה יתרון משמעותי בסדרה. בגומלין באולד טראפורד כבש בובי צ'רלטון בדקה השבעים, אך מנצ'סטר לא הצליחה לכבוש שער נוסף, ומילאן המשיכה לגמר השני בתולדותיה.
אייאקס אמסטרדם.
אייאקס פתחה את הטורניר בהגרלה קשה יחסית, מול נירנברג, נציגת גרמניה המערבית בסיבוב הראשון. במשחק הראשון בחוץ נקלעה אייאקס לפיגור כבר לאחר שש דקות, אך שער של יוהאן קרויף עשר דקות לסיום המשחק קבע את תוצאת הסיום, 1-1. משחק הגומלין באצטדיון האולימפי באמסטרדם הסתיים בהכרעה ברורה לטובתה של אייאקס, שנעזרה בצמד שערים של שאק סווארט בדרך לניצחון 4-0 בסיום.
בשמינית הגמר פגשה אייאקס את פנרבחצ'ה הטורקית. המשחק הראשון נערך באמסטרדם והסתיים בניצחונה של אייאקס, 2-0. אייאקס השיגה תוצאה זהה גם במשחק הגומלין בחוץ, והמשיכה לרבע הגמר עם 4-0 בסיכום שני המפגשים.
בשלב רבע הגמר פגשה אייאקס את בנפיקה ליסבון הפורטוגלית, שהפסידה למנצ'סטר יונייטד בגמר הקודם וחיפשה העפלה שנייה ברצף לגמר. במשחק הראשון באמסטרדם היא אף עשתה צעד משמעותי לעבר המטרה, כשהשיגה ניצחון חוץ מרשים של 3-1 על אייאקס. בגומלין בליסבון פתחה אייאקס בסערה. אינגה דניאלסון כבש ראשון כבר לאחר תשע דקות, קרויף הכפיל כעבור שלוש דקות בלבד, והשלים צמד בדקה ה-32 כדי לקבוע 3-0 לאייאקס. בדקה השבעים ספגה אייאקס את השער המצמק, והמשחק הסתיים בניצחונה של אייאקס 3-1. בשלב זה, נותרו שתי הקבוצות בשוויון מוחלט, לאחר ששתיהן השיגו ניצחון זהה, 3-1 בחוץ. על פי חוקי אופ"א, הוכרע המפגש במשחק שלישי שנערך באצטדיון האולימפי איב-דו-מנואר בפריז שבועיים אחר כך. המשחק בפריז היה צמוד והסתיים בשוויון 0-0, ששלח את המשחק להארכה. בשלב זה התעלתה אייאקס והכריעה את ההתמודדות, כשקרויף כבש ראשון שלוש דקות מפתיחת ההארכה, ודניאלסון השלים צמד בדרך לניצחונה של אייאקס 3-0.
בשלב חצי הגמר פגשה אייאקס את ספרטק טרנבה הצ'כוסלובקית, שהפתיעה בהגיעה לשלב זה. המשחק הראשון בבית הסתיים בניצחון מוחץ של אייאקס, 3-0, אך בגומלין נקלעה אייאקס לפיגור כפול מצמד של לדיסלב קונה. היא הצליחה לשמור על התוצאה עד לסיום, וההפסד 2-0 זיכה אותה בכרטיס לגמר הראשון בתולדותיה, עם 3-2 בסיכום שני המפגשים.
סיכום המשחק.
מילאן הגיעה לגמר כפייבוריטית ברורה לזכייה בתואר, בזכות ניסיונה הרב במפעל ויכולותיה הארגוניות. מילאן אף הוכיחה את יכולותיה הגבוהות במהלך הטורניר, כשהדיחה בזו אחר זו את שתי הזוכות האחרונות בתואר, סלטיק ומנצ'סטר יונייטד, תוך שהיא סופגת פעם אחת בלבד בכל ארבעת המשחקים. המאמן נראו רוקו נהנה מחוליית הגנה חזקה והתקפה יעילה שכללה את פיירינו פראטי וג'אני ריברה הקפטן. מעל כל אלה, שחקן המפתח של רוקו היה הקיצוני הימני קורט האמרין השוודי, אותו הגדיר רוקו כאחד מהשחקנים החשובים ביותר במערך שלו.
על אף היותה של מילאן הקבוצה העדיפה, אייאקס של המאמן רינוס מיכלס נחשבה לאחד הכוחות העולים ביבשת, עם כוכבים צעירים דוגמת יוהאן קרויף ופיט קייזר. עם זאת, היא התאפיינה גם בחוסר ניסיון רב, בשל היותה הקבוצה ההולנדית הראשונה אי פעם במשחק הגמר.